Document ID: 31993L0084

Id-Direttiva tal-Kummissjoni 93/84/KEE
tat-30 ta' Settembru 1993
li temenda d-Direttiva 80/723/KEE fuq it-trasparenza tar-relazzjonijiet finanzjari bejn l-Istati Membri u l-impriżi pubbliċi.
IL-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jistabbilixxi l-Komunità Ekonomika Ewropea, u b'mod partikolari l-Artikolu 90(3) tiegħu,
Billi d-Direttiva tal-Kummissjoni 80/723/KEE [1], kif l-aħħar emendata bid-Direttiva 85/413/KEE [2], daħħlet sistema fejn l-Istati Membri tpoġġew taħt l-obbligu li jiżguraw illi r-relazzjonijiet finanzjarji bejn l-awtoritajiet pubbliċi u l-impriżi pubbliċi jkunu trasparent; billi dik id-Direttiva titlob li ċerta informazzjoni finanzjarja tiġi miżmuma mill-Istati Membri u mgħoddija lill-Kummissjoni meta ssir talba għaliha;
Billi id-Direttiva 80/723/KEE fiha dispożizzjonijiet, b'mod partikolari fl-Artikoli 3 u 5, li jistgħu jiffaċilitaw ix-xogħol tal-Kummissjoni sabiex tilħaq l-obbligi li daħlet għalihom;
Billi impriżi pubbliċi għandhom rwol importanti fl-ekonomija ta' l-Istati Membri; billi l-bżonn tat-trasparenza fir-relazzjonijiet finanzjari bejn l-Istati Membri u l-impriżi pubbliċi huwa akbar minn qatt qabel, minħabba l-iżviluppi fis-sitwazzjoni kompettitiva fis-suq komuni, speċjalment hekk kif il-Kommunità tinsab miexja lejn integrazzjoni ekonomika mill-qrib u koeżjoni soċjali;
Billi l-Istati Membri adottaw Att Ewropew Wieħed li bis-saħħa tiegħu wassal għall-ħolqien ta' Suq Wieħed b'effett mill-1 ta' Jannar 1993; billi dan iwassal għal aktar pressjoni kompetittiva u għall-ħtieġa illi l-Kummissjoni tkun aktar attenta sabiex tiżgura illi jinkisbu l-benefiċċji sħaħ ta' Suq Wieħed; billi Suq Wieħed jesiġi aktar u aktar illi teżisti opportunità indaqs bejn l-impriżi pubbliċi u privati;
Billi ġie stabbilit li parti kbira mill-finanzi li jgħaddu bejn l-Istati Membri u l-impriżi pubbliċi jgħaddu f'forom varjati ta' trasferti finanzjarji u mhux sempliċiment jieħdu forma ta' injezzjonijiet ta' kapital jew kważi-kapital;
Billi l-Kummissjoni stabbiliet illi huwa fis-settur tal-manufattura li l-aktar li ngħata ammont konsiderevoli ta' għajnuna lill-impriżi li pero ma ġiex innotifikat skond l-Artikolu 93(3) tat-Trattat; billi l-ewwel [3], it-tieni [4] u t-tielet [5] stħarriġ ta' l-għajnuna ta' l-Istat jikkonfermaw li ammonti kbar ta'għajnuna ta' l-Istat jibqgħu jingħataw illegalment;
Billi sistema ta' rapporti ibbażata fuq ispezzjonijiet ex post facto tal-finanzi li jgħaddu bejn l-awtoritajiet pubbliċi u l-impriżi pubbliċi jgħin lill-Kummissjoni sabiex twettaq l-obbligi tagħha; billi din is-sistema ta' kontroll trid tkopri informazzjoni finanzjarja speċifika; billi din l-informazzjoni mhix dejjem aċċessibbli għall-pubbliku u, peress li qiegħda fl-arena pubblika, mhix dettaljata biżżejjed sabiex tippermetti evalwazzjoni sħiħa tal-finanzi li jgħaddu bejn l-Istat u l-impriżi pubbliċi;
Billi l-informazzjoni kollha mitluba tista' titqies li hija fi proporzjon ma' l-għan segwit, wara li tikkunsidra l-fatt li din l-informazzjoni hija diġa soġġetta għall-obbligi ta' svelar skond ir-Raba' Direttiva tal-Kunsill 78/660/KEE [6] fejn jidħlu rendikonti tas-sena tal-kumpaniji, kif l-aħħar emendati bid-Direttiva 90/605/KEE [7];
Billi, sabiex ikun il-piż amministrattiv ta' l-Istati Membri, is-sistema ta' rapporti għandha tagħmel użu kemm minn informazzjoni pubblika disponibbli u kemm informazzjoni disponibbli mill-maġġoranza ta' l-azzjonisti; billi għandha tkun permessa l-preżentazzjoni ta' rapporti konsolidati; billi għajnuna mhix kompatibbli lill-impriżi maġġuri li joperaw fis-settur tal-manifattura ikollhom l-ikbar effett ħażin fuq il-kompetizzjoni fis-suq komuni; billi, għalhekk, sistemi ta' rapportar bħal dawn jistgħu fil-preżent ikunu limitati għall-impriżi li jagħmlu qligħ f'sena ta' aktar minn 250 miljun EKU;
Billi, għalkemm il-Kummissjoni, meta ħabbret id-Direttiva fl-1980, riedet illi ċaqliq ta' fondi ġo impriża pubblika jew grupp ta' impriżi pubbliċi ma jkunux soġġetti għar-rekwiżiti tad-Direttiva 80/723/KEE, l-inklużjoni ta' din l-informazzjoni hija meħtieġa mill-ħtiġijiet ġodda ta' ħajja ekonomika, li ta' spiss hija influenzata mill-indħil ta' l-Istat permezz ta' l-impriżi pubbliċi; billi, kif kien issottolinejat fil-każistika tal-Qorti tal-Ġustizzja sa mill-1980 [8], żdiedu ġmielhom il-ksur fid-dispożizzjonijiet ta' l-Artikolu 93(3) mill-Istati Membri, b'hekk il-ħidma ta' sorveljanza tal-Kummissjoni fil-qasam tal-kompetizzjoni sar iżjed u iżjed diffiċli; billi s-setghat ta' viġilanza tal-Kummissjoni għandhom għalhekk jiżdiedu,
ADOTTAT DIN ID-DIRETTIVA:
Artikolu 1
Id-Direttiva 80/723/KEE hija emendata kif ġej:
1. Fl-Artikolu 2, l-inċiż huwa miżjud li ġej:
"- "impriżi pubbliċi li joperaw fis-settur tal-manufattura"; ifissru:
kull impriża li l-qasam prinċipali tal-attività tagħha, definit li hu ta' mill-inqas 50 % tat-total ta' sena qligħ, huwa fil-manufattura. Dawn l-impriżi huma dawk li l-operat tagħhom jaqa' taħt Taqsima D - Manufattura (li huwa s-sub-taqsima DA sa u tinkludi s-sub-taqsima DN) tan-NACE (Riv. 1) klassifikazzjoni [9].";
2. L-Artikolu 5a huwa inkluż kif ġej:
"L-Artikolu 5a
1. L-Istati Membri li l-impriżi pubbliċi tagħhom joperaw fis-settur tal-manufattura għandhom jipprovdu l-informazzjoni finanzjarja kif imniżżla fil-paragrafu 2 lill-Kummissjoni fuq bażi annwali skond il-kalendarju fil-paragrafu 4.
2. L-informazzjoni finanzjarja meħtieġa għal kull impriża pubblika li topera fis-settur tal-manufattura u skond paragrafu 3 tkun kif ġej:
(i) ir-rapport annwali u r-rendikonti annwali, skond id-definizzjoni tad-Direttiva tal-Kunsill 78/660/KEE [10]. Ir-rendikonti annwali u r-rapport annwali jinkludu l-karta tal-bilanċ u l-kont tal-qligħ u telf, noti ta' spjegazzjoni, flimkien ma' prinċipji tal-accounting, dikjarazzjoni tad-diretturi, rapporti tas-setturi u ta' l-attività. Barra minn hekk, għandhom jiġu pprovduti avviżi ta' laqgħat ta' l-azzjonisti u informazzjoni oħra xierqa.
Id-dettalji li ġejjin, jekk mhux żvelati fir-rapport annwali jew ir-rendikonti annwali ta' kull impriża pubblika, għandhom ukoll jiġu pprovduti:
(ii) id-dispożizzjoni ta' kull fondi ta' kapital azzjonarju jew kważi-kapital li jixbaħ fin-natura lill-ekwità, li jispeċifika it-termini d-dispożizzjoni tiegħu jew tagħhom (kemm jekk azzjonijiet ordinarji, privileġġati, differiti jew konvertibbli u rati ta' imgħaxx; id-dividend jew drittjiet ta' konverżjoni marbutin magħhom);
(iii) għotjiet li ma jitħallsux lura, jew għotjiet li jitħallsu lura biss f'ċerti ċirkostanzi;
(iv) l-għoti lill-intrapriża ta' xi self, inklużi overdrafts jew avvanzi għall-injezzjoni ta' kapital, speċifikament ir-rati ta' imgħax u t-termini tas-self u l-garanzija fuqha, jekk ikun hemm, mogħtija lil min jislef mill-intrapiża li tirċievi s-self;
(v) garanziji mogħtija lill-intrapriża mill-awtoritajiet pubbliċi rigward finanzjament minn self (jispeċifikaw it-termini u xi spejjeż imħallsa mill-intrapriża għal dawn il-garanziji);
(vi) id-dividendi mħallsa u l-qligħ miżmum;
(vii) kull forma oħra ta' indħil mill-Istat, b' mod partikolari, il-maħfra ta' dejn lejn l-Istat minn impriża pubblika, inklużi pagamenti inter alia ta' self, għotjiet, pagamenti ta' taxxi tal-kumpanija jew soċjali jew kull spiża simili.
3. L-informazzjoni meħtieġa minn paragrafu 2 għandha tiġi pprovduta għall-impriżi pubbliċi kollha li l-bejgħ tagħhom għall-aktar sena finanzjarja reċenti kien iktar minn 250 miljun EKU.
L-informazzjoni fuq meħtieġa għandha tiġi pprovduta separatament għal kull impriża pubblika, inklużi dawk li jinsabu fl-Istati Membri, u għandha tinkludi, fejn xieraq, dettalji ta' kull transazzjoni esterna jew interna bejn l-impriżi pubbliċi differenti, kif ukoll transazzjonijiet magħmula direttament bejn l-impriża pubblika u l-Istat. Il-kapital azzjonarju msemmi fil-paragrafu 2 (ii) għandu jinkludi l-kapital azzjonarju mogħti dirett mill-Istat u kull kapital azzjonarju riċevut mogħti minn kumpanija pubblika jew impriża pubblika oħra (inkluż istituzzjoni finanzjarja), kemm ġewwa jew barra l-istess grupp, lil impriża pubblika speċifika. Ir-relazzjoni bejn min qed jipprovdi l-finanzjament u min qed jirċevih għandha dejjem tkun speċifikata. Bl-istess mod, ir-rapporti meħtieġa fil-paragrafu 2 għandhom jiġu pprovduti separatament għal kull impriża pubblika individwali, kif ukoll għal kumpanija li għandha (sub-azzjonijiet li tikkonsolida numru ta' impriżi pubbliċi sakemm il-bejgħ konsolidat tal-kumpanija li għandha (sub-) azzjonijiet jwassal li tiġi kklassifikata taħt "manufattura".'
Ċerti impriżi pubbliċi jifirxu l-attivitajiet tagħhom f'numru ta' impriżi li huma differenti skond il-liġi. Għat-tali intrapriżi il-Kummissjoni lesta taċċetta rapport konsolidat wieħed. Il-konsolidazzjoni għandha tirrifletti r-realtà ekonomika tal-grupp ta' intrapriżi li qed joperaw fl-istess setturi jew setturi li huma simili ħafna. Rapporti konsolidati minn żammiet differenti u purament finanzjarji ma jkunux biżżejjed.
4. L-informazzjoni meħtieġa skond il-paragrafu 2 għandha tiġi pprovduta lill-Kummissjoni fuq bażi annwali. L-informazzjoni rigward is-sena finanzjarja 1992 għandha tiġi mgħoddija lill-Kummissjoni fi żmien xahrejn mill-pubblikazzjoni ta' din id-Direttiva.
Għall-1993 u s-snin ta' wara, l-informazzjoni għandha tiġi pprovduta fi żmien 15-il ġurnata tax-xogħol mid-data tal-pubblikazzjoni tar-rapport annwali ta' l-impriża pubblika kkonċernata. F'kull każ, u speċifikament għall-impriżi li ma jippubblikawx rapport annwali, l-informazzjoni meħtieġa għandha tiġi sottomessa mhux aktar tard minn disa' xhur wara t-tmiem tas-sena finanzjarja ta' l-impriża.
Biex issir stima tan-numru ta' kumpanija li jaqgħu taħt din is-sistema ta' rapporti, l-Istati Membri għandhon jipprovdu lill-Kummissjoni lista ta' kumpaniji koperti minn dan l-Artikolu u l-ammont ta' bejgħ tagħhom, fi żmien xahrejn wara l-pubblikazzjoni ta' din id-Direttiva. Din il-lista trid tiġi aġġornata sal-31 ta' Marzu ta' kull sena.
5. Dan l-Artikolu japplika biss għall-kumpaniji fil-pussess ta' jew ikkontrollati mit-Treuhandanstalt biss mid-data tal-egħluq tas-sistema ta' rapporti speċjali mwaqqaf mill-investimenti tat-Treuhandanstalt.
6. L-Istati Membri għandhom ifornixxu lill-Kummissjoni b'kull informazzjoni addizzjonali li jqisu meħtieġa sabiex tagħmel stima kompluta tat-tagħrif mogħti."
Artikolu 2
L-Istati Membri għandhom jadottaw id-dispożizzjonijiet meħtieġa sabiex iħarsu din id-Direttiva sa l-1 ta' Novembri 1993. Huma għandhom javżaw il-Kummissjoni b'dan minnufiħ.
Meta l-Istati Membri jadottaw dawn id-dispożizzjonijiet, dawn għandhom ikollhom riferenza għal din id-Direttiva jew jkunu akkumpanjati bl-imsemmija riferenza fil-ħin tal-pubblikazzjoni uffiċjali tagħhom. Il-proċedura għall-imsemmija referenza tkun adottata mill-Istati Membri.
Artikolu 3
Din id-Direttiva hija ndirizzata lil l-Istati Membri.
Magħmul fi Brussel, it-30 ta' Settembru 1993.

Labels: 1
4
19
5
12